|  |
| --- |
| **Előterjesztő**: Dr. Kocsis Máté polgármester |
| A képviselő-testületi ülés időpontja: 2017. szeptember 07. | ………… sz. napirend |
| **Tárgy:Javaslat a „Világos kapualjak” program keretében meghirdetett pályázati felhívás módosítására** |
| A napirendet nyílt/zárt ülésen kell tárgyalni, a határozat elfogadásához egyszerű/minősített szavazattöbbség szükséges. |
| Előkészítő szervezeti egység: Gazdálkodási Ügyosztály |
| Készítette: dr. Dékány Szilvia |
| Pénzügyi fedezetet igényel/nem igényel, igazolás: |  |
| Jogi kontroll: |  |
| Beterjesztésre alkalmas: |  |
| Danada-Rimán Edinajegyző |
| **Városgazdálkodási és Pénzügyi Bizottság** véleményezi | X |
| **Emberi Erőforrás Bizottság** véleményezi | – |
| Határozati javaslat a bizottság számára:A Városgazdálkodási és Pénzügyi Bizottság javasolja a Képviselő-testületnek az előterjesztés megtárgyalását. |

**Tisztelt Képviselő-testület!**

1. **Tényállás és döntés tartalmának részletes ismertetése**

A Magyarország helyi önkormányzatairól szóló 2011. évi CLXXXIX. törvény kötelező önkormányzati feladatként határozza meg a kerületi önkormányzatok számára a közbiztonság biztosításában való közreműködést. E feladatok minél hatékonyabbá tétele érdekében a Józsefvárosi Önkormányzat Képviselő-testülete által a 239/2016. (XII.01.) számú határozattal elfogadott „Világos kapualjak” program kiírásával pályázati lehetőséget biztosított a kerületi társasházak számára, amelynek keretében a lakóközösségek a társasházak kapubejáratainak megvilágítását szolgáló alkonykapcsolós lámpatestek felszereléséhez, és a bejárati kapuk teljes körű helyreállításához igényelhetnek vissza nem térítendő támogatást, összesen 450.000 Ft összegben.

A társasházi közös képviselők visszajelzései szerint a kapuk helyreállítására, felújítására vonatkozó munkálatok kisebb volumenű munkák, amelyet a szakemberek jellemzően akkor vállalnak, ha több megbízás is társul hozzájuk. Ennek következtében egy kivitelező jellemzően több, akár 10 ház kapubejáratának felújítását együttesen vállalja. A közös képviselők visszajelzései, valamint a pályázatok jelentős részét érintő határidő-hosszabbításra irányuló kérelmek nagy számára tekintettel indokolt a munkálatok elvégzésére jelenleg nyitva álló 60 napos határidő meghosszabbítása.

A jelenlegi módosítás a Józsefvárosi Önkormányzat kerületi társasházak megújítására irányuló programjának keretében a pályázó házak, illetve képviselők munkáját kívánja elősegíteni, megkönnyíteni, valamint a határidők meghosszabbítására irányuló kérelmek számának mérséklésével a Hivatal adminisztrációs terheit csökkenteni, a pályázatok lebonyolítását gördülékenyebbé tenni.

Fentiek alapján javaslom a kivitelezésre nyitva álló határidőt 180 napra módosítani, és a módosított határidőt a Képviselő-testület döntését követően elbírálásra kerülő valamennyi pályázatra alkalmazni.

A pályázat nagy érdeklődésre tart számot a társasházak körében, a Társasházi Pályázatokat Elbíráló Ideiglenes Bizottság eddig 120 darab pályázatot bírált el, 54.473.364 Ft összegben, ezért javaslom a pályázati forrást kiegészíteni a pályázatok folyamatos érkezése okán további 35 millió forinttal.

1. **A beterjesztés indoka**

A pályázat kiírása, és annak módosítása tárgyában a döntés meghozatala a Képviselő-testület hatáskörébe tartozik.

1. **A döntés célja, pénzügyi hatása**

A döntés célja a józsefvárosi társasházak esztétikai megújulásához való hozzájárulás révén a településkép javításának, valamint a közbiztonság növelésének hatékony elősegítése. A pályázat kiírás módosítása fedezetet nem igényel.

A döntésnek pénzügyi hatása van. A pályázati forrás kiegészítésére javasolt 35.000 e Ft fedezetét javaslom az általános működési tartalékról biztosítani.

1. **Jogszabályi környezet**

Magyarország helyi önkormányzatairól szóló 2011. évi CLXXXIX. törvény (Mötv.) 23. § (5) bekezdés 18. pontja szerint: *„A kerületi önkormányzat feladata különösen:*

*18. közreműködés a helyi közbiztonság biztosításában.”*

Fentiek alapján kérem az alábbi határozati javaslat elfogadását.

**Határozati javaslat**

**A Képviselő-testület úgy dönt, hogy**

1. a „Világos kapualjak” program kiírásában a munkálatok elvégzésére nyitva álló határidőt 180 napra módosítja határozat mellékletét képező módosított pályázati kiírás elfogadásával.

Felelős: polgármester

Határidő: 2017. szeptember 07.

1. a határozat 1. pontja alapján felkéri a polgármestert a módosított pályázati felhívás Józsefváros c. ingyenes önkormányzati lapban és a www.jozsefvaros.hu honlapon történő közzétételére.

Felelős: polgármester

Határidő: 2017. szeptember 28.

1. a határozat 1. pontjában foglalt felhívásnak megfelelően, eredményesen lefolytatott pályázati eljárást követően felkéri a polgármestert, hogy az érvényes pályázatot benyújtó társasházakkal kösse meg a támogatási szerződéseket.

Felelős: polgármester

Határidő: pályázati eljárás lefolytatását követően

1. a „Világos kapualjak” program előirányzatát 35.000,0 e Ft-tal megemeli az általános működési tartalék terhére, ezért az Önkormányzat kiadás 11107-01 cím működési cél és általános tartalékon belül az általános tartalék – kötelező feladat – előirányzatáról 35.000,0 e Ft-ot átcsoportosít a 11705 cím – önként vállalt feladat - felhalmozási célú támogatás államháztartáson kívülre előirányzatára a „Világos kapualjak” pályázat kiegészítése címén a társasházak részére vissza nem térítendő támogatás előirányzatára.

Felelős: polgármester

Határidő: 2017. szeptember 28.

1. felkéri a polgármestert, hogy a határozatban foglaltakat a 2017. évi költségvetésről szóló rendelet következő módosításánál vegye figyelembe.

Felelős: polgármester

Határidő: a 2017. évi költségvetésről szóló rendelet következő módosítása

**A döntés végrehajtását végző szervezeti egység:** Gazdálkodási Ügyosztály, Pénzügyi Ügyosztály

Budapest, 2017. augusztus ….

 **dr. Kocsis Máté**

 **polgármester**

 Törvényességi ellenőrzés:

 **Danada-Rimán Edina**

 **jegyző**

 **nevében és megbízásából**

 dr. Mészár Erika

 aljegyző

melléklet

**Budapest Főváros VIII. kerület Józsefvárosi Önkormányzat Képviselő-testületének
239/2016. (XII.01.). számú határozatával elfogadott**

**„VILÁGOS KAPUALJAK” pályázati felhívásnak**

**a Képviselő-testület 60/2017. (III.09.) és ... /2017. (IX.07.) számú határozatával**

**MÓDOSÍTOTT kiírása**

Budapest Főváros VIII. kerület Józsefvárosi Önkormányzat Képviselő-testülete a társasházak részére a 239/2016. (XII.01.) számú határozata alapján – pályázatot ír kiJózsefváros közigazgatási területén lévő társasházak és lakásfenntartó szövetkezeti házak (a továbbiakban: társasházak) kapubejáratainak utcafronti megvilágítását szolgáló, alkonykapcsolóval működő kültéri lámpák felszerelésének, valamint kapubejárataik felújításának támogatására.

A Képviselő-testület a 2016. évi költségvetésében vissza nem térítendő támogatásként társasházak kapubejáratainak megvilágítását szolgáló alkonykapcsoló lámpák beépítése, valamint a társasházak kapubejáratainak felújítása céljából

45 000 000,- Ft keretösszeget különített el.

1. A pályázat célja

Józsefváros közbiztonságának növelése a társasházak bejárati kapuinak megvilágítását szolgáló alkonykapcsoló világítótestek felszerelésének és kapubejáratai felújításának támogatása révén.

1. A pályázók köre

Budapest VIII. kerület Józsefváros közigazgatási területén elhelyezkedő társasházak.

1. A pályázat tárgya

Az Önkormányzat pályázat útján a társasházak számára egyszeri, legfeljebb 50.000,-Ft összegű vissza nem térítendő támogatást biztosít a ház kapubejáratának utcafronti megvilágítását szolgáló, alkonykapcsolóval működő kültéri lámpa felszereléséhez, valamint 400.000,-Ft összegű vissza nem térítendő támogatást a társasház bejárati kapujának helyreállításához. A pályázat benyújtható mindkét munkanemre, de akár csak az egyik munkálatra is. A lámpa beszerelése tárgyában legfeljebb 50.000,-Ft, míg a kapu felújítása tárgyában legfeljebb 400.000,-Ft támogatás igényelhető. Amennyiben a pályázó mindkét munkanemre pályázni kíván, úgy az előbbiek figyelembevételével legfeljebb 450.000,-Ft igényelhető a két munkálat elvégzéséhez együttesen.

Amennyiben a társasház több utcai bejárattal rendelkezik, úgy a támogatást bejáratonként veheti igénybe.

A pályázó társasház lakóközössége közgyűlés keretében jogosult kiválasztani a beszerelni kívánt lámpát, valamint annak felszerelést, illetve a kapu helyreállítását elvégző kivitelező személyét. Amennyiben a pályázat részeként benyújtott árajánlatok a maximálisan pályázható 50.000,-Ft-os, illetve 400.000,-Ft,-os összegnél kevesebbet tartalmaznak, úgy a támogatás összege is legfeljebb a megpályázott összeg lehet. Amennyiben a közgyűlés által elfogadott árajánlatokban szereplő összeg meghaladja a támogatás összegét, úgy a munkálatok többletköltsége a társasházat terheli.

A társasház a pályázatban vállalja, hogy a beépítéstől számított 5 évig megőrzi és üzemelteti a felszerelt világítóeszközt, valamint hozzájárul, hogy az Önkormányzat a támogatásról honlapján, valamint a Józsefváros újságon keresztül tájékoztassa a lakosságot. Emellett vállalja, hogy saját költségén a ház kapubejáratánál jól látható helyen elhelyez egy, *„A ház kapubejáratának megvilágítása és felújítása a Józsefvárosi Önkormányzat által meghirdetett „Világos kapualjak” program keretében került kialakításra.”* szövegezésű, a támogatásról szóló információs táblát, amelynek kihelyezését 5 éven át biztosítja.

1. Pályázati feltételek

A pályázó társasházaknak a pályázat részeként az alábbi dokumentumokat kell benyújtania:

1. kitöltött adatlapot;

2. közgyűlési határozatot – jelenléti ívvel, meghatalmazásokkal, írásbeli szavazás esetén a szavazólapokkal együtt - a pályázaton történő részvételről, a kiválasztott kivitelező(k)ről, illetve a kiválasztott világítótest beszerzési költségéről, valamint az üzemeltetés 5 éves időtartamra történő vállalásáról (a közgyűlés a pályázat tárgyában hozott határozatokat az összes tulajdoni hányad szerinti legalább egyszerű többségű jelenlét mellett, egyszerű szavazattöbbséggel, megismételt közgyűlés esetén pedig a jelenlévők egyszerű szavazattöbbségével fogadja el);

3. a közgyűlés által elfogadott árajánlatokat;

4. a Józsefvárosi Polgármesteri Hivatal Pénzügyi Ügyosztálya által kiállított igazolást arról, hogy a pályázó társasháznak nincsen fizetési elmaradása a Józsefvárosi Önkormányzattal szemben;

5. kapubejárat felújítása esetén az igazolást a településképi bejelentési eljárás lefolytatásáról.

Az adatlap mellékletét képező dokumentumok a közös képviselő által hitelesített másolati példány formájában is benyújthatók.

1. Pályázatok benyújtásának határideje, helye

A pályázatok 2016. december 15. napjától a rendelkezésre álló keretösszeg kimerüléséig folyamatosan benyújthatók zárt borítékban „Világos kapualjak pályázat” megjelöléssel postai úton, vagy személyesen a Józsefvárosi Polgármesteri Hivatal Gazdálkodási Ügyosztályának titkárságán (1082 Budapest, Baross u 63-67. III. em. 315.).

1. A pályázatok elbírálása, kivitelezési, elszámolási határidők

- A benyújtott pályázatok megfelelőségét a Társasházi Pályázatokat Elbíráló Ideiglenes Bizottság (a továbbiakban: Bizottság) a Polgármesteri Hivatal illetékes munkatársai segítségével vizsgálja meg a pályázatok benyújtását követő 30 napon belül. Hiánypótlásra a felszólító levélben megadott határidőn belül van lehetőség. A támogatásról a Bizottság javaslata alapján a Polgármester dönt. A támogatásról a pályázatot benyújtó társasházak a döntés meghozatalát követő 30 napon belül írásban értesítést kapnak.

- ***A megpályázott munkálatokat a támogatási szerződés aláírását követő 180 napon belül valósíthatja meg a társasház.***

- Az igényelt támogatási összeg a társasházak részére utólag, a munkálatok elvégzését követően kerülhet kifizetésre a támogatási szerződésben meghatározott elszámolási dokumentumok benyújtása mellett. Az elszámolás részeként minden munkálatra vonatkozóan legalább a közös képviselő által hitelesített számlamásolatokat, a megrendelő és a kivitelező által is aláírt teljesítésigazolást, valamint a kivitelezővel kötött szerződést, vagy az írásbeli megrendelést be kell nyújtani. Az elszámolás benyújtására, így a támogatás lehívására a munkálatok befejezését követő 30 napon belül van mód. A határidőben be nem nyújtott elszámolás esetén a támogatást a társasház elveszíti. A támogatási szerződés megkötésekor előre nem látható körülmény bekövetkezése esetén a társasház a kivitelezési, valamint az elszámolási határidő meghosszabbítását - a kivitelezésre, illetve az elszámolásra nyitva álló határidőn belül - egy alkalommal kezdeményezheti. A hosszabbítási kérelem tárgyában a Polgármester dönt.

- Amennyiben a kivitelezés tényleges költsége csökken a pályázat részeként benyújtott árajánlatban szereplő összeghez képest, úgy támogatásként is a tényleges kivitelezési költség kerül kifizetésre.

- A pályázat keretében elnyert támogatási összegen felül felmerülő valamennyi többletköltség a társasházat terheli.

A társasház tudomásul veszi, hogy amennyiben a pályázati dokumentációban valótlan adatokat közöl, vagy a támogatás összegét nem a jelen pályázati felhívásban foglalt rendeltetésének megfelelően használja fel, a támogatás összegét vissza kell fizetnie.

A pályázattal kapcsolatban további információ a Józsefvárosi Polgármesteri Hivatal Gazdálkodási Ügyosztályától kérhető a 459-2595 telefonszámon, illetve ügyfélfogadási időben személyesen (1082 Budapest, Baross u 63-67. III. em. 315.).

Budapest, 2017. szeptember 07.

dr. Kocsis Máté

polgármester